Ганчев е роден в Севастопол, Руската империя в семейство на бесарабски българи. В 1917 година завършва гимназия в Ногайск и започва да следва в Политехническия институт в Петроград, но не завършва заради избухването на Болшевишката революция и последвалата я Гражданска война. Участва във войната като кавалерист от Червената армия и се сражава с частите на Нестор Махно. В края на 1919 година емигрира в България, за да продължи образованието си. Работи като учител в Лом и Бяла Слатина. От септември 1920 - в прогимназията в Петрич, а от 1921 година - в местната гимназия. Там директорът му Атанас Маджаров, който е и пунктов началник на ВМРО в Петрич го привлича към революционната организация.